钦定古今图书集成/明伦汇编/皇极典/第234卷 > 《主善为师赋》〈以能主其善为韵〉宋·文彦博
## 钦定古今图书集成/明伦汇编/皇极典/第234卷 > 《主善为师赋》〈以能主其善为韵〉宋·文彦博

德由善立，学以师兴。苟见善而可采，则为师而足称。
抱义戴仁，既崇乎显显令德；抠衣函丈，尤务乎拳拳
服膺。故克己而复礼，在推贤而让能者也。稽古典之
立言，见先贤之遗矩。谓道也有益于攸往；谓学也无
常于所王。遵乎主善，则非礼而勿言；务彼求师，乃惟
德而是辅。由是尊贤勿怠，服义忘疲。苟积庆之美者，
“在修业以宜其。”顺彼如流，必展趋隅之礼；崇诸若水，
须陈拥篲之仪。令誉爰彰，嘉猷遂阐。盖千里之所应，
故五常之是显。片言可法，我则舍短以从长；一行堪
宗，我则遏恶而扬善。则知“人非善而不主，善非师而
靡成。故君子就义以如渴，圣人闻善而若惊。”翼翼弥
恭，允尽持谦之志；孜孜罔倦，爰倾景行之诚。所以见
贤思齐，闻义能徙。岂宜乎以贵而格物，必在乎去此
而取彼。虽周公之圣，下白屋以成能；纵夏禹之尊，拜
昌言而擅美。是故德无常主，学无常师。所谓乎见而
迁也，诚宜乎择以从之。近取斯文，同以贤而为宝；旁
探厥喻，类立德以成基。异哉！嘉善之言足称，容众之
文可考。实远迩之咸仰。亦邦家之所宝。夫然则上自
君而下达民。何莫由于斯道。